  Майя Бывальцева Удмуртиын коронавирус инфекциен висисьёслэн лыдзы йылэмен валче, транспортын кышкыттэмлыкъя куронъёсты кужмоятӥзы. Кылсярысь, эм маскаосты нуллон режимез быдэсъян. Со сярысь элькун тӧролэн но кивалтэтлэн пресс-службазы ивортӥз. Кондукторъёс но водительёс алэмын: транспортын мынӥсьёслэн маскаоссы одно ик луыны кулэ. Куронъёсты быдэсъянэз кунпуш ужъёсъя министерствоысь но Роспотребнадзорысь ӧнерчиос но пыриськозы. ИжГЭТ но ИПОПАТ транспортсылэсь вылзэ но пушсэ ялан тазато, со сяна, нуналаз одӥг пол «бус» амалэн ватсаса дезинфеци ортчыто. Транспорт линие потэмлэсь азьвыл, кондуктор кутсконъёсты, пуконъёсты но укноосты Роспотребнадзорен ӵектэм суретъёсын ӵушылыны кулэ, озьы ик котькудаз берпуметӥ дугдылонниын. «ИжГЭТ» но «ИПОПАТ» предприятиосын ужасьёс автобусъёслэсь, троллейбусъёслэсь но трамвайёслэсь салонъёссэс тазатон ужез котьку быдэсъяллязы. Но, жаляса верано, пассажиръёс маскаосты ваньмыз уг нулло, кондукторъёс югдурез валэктоно но сюбегатонъёсты быдэсъяны куроно луо. Калык трос дыръя транспорт тырмыт ӧз ке луы, салонын пассажиръёслэсь лыдзэс кулэстон вылысь, предприятиослы линиын транспортсэс йылтыны ӵектэмын луоз Алексей Горбачёв, Удмуртиысь транспортъя но сюрес возёсъя министрТодэ вайытом, 29-тӥ куарусёнысен Удмуртиын коронавирусъя выль сюбегатонъёс кутӥзы, нош 5-тӥ коньывуонысен физкультурая, спортъя, тазалыкез кыдатонъя, югдытон, адӟытон но мукет со выллем ужрадъёсты озьы ик вакцинаци сярысь сертификатэн (QR-код) но тестэн гинэ пырыны лэзёзы. Дышетон огазеяськонъёс дистанционной амалэн ужанэ али уг выжо.  Тегъёс: Ижкар Транспорт Удмуртия коронавирус АлексейГорбачёв  